બેન્જામિન રોઝલેવ્સ્કી નામનો એક કેદી આ સોદાનો હિસ્સો બન્યો હતો. અગાઉ રોઝલેવ્સ્કી ગ્લિવાઇસના લેબર કેમ્પમાં કેદી તરીકે રહી ચૂક્યો હતો. હેનિગમેનની છાવણીની માફક, ગ્લિવાઇસનો લેબર કેમ્પ ઓસ્વિટ્ઝના વિસ્તારમાં આવતો ન હતો, પરંતુ ઓસ્ટવિટ્ઝની પેટા છાવણી બની શકે એટલો નજીક જરૂર હતો. જાન્યુઆરી ૧૨ સુધીમાં કોનિએવ અને ઝુકોવે હુમલા ચાલુ કર્યા ત્યારે હોસના અધિકારક્ષેત્ર હેઠળની દારુણ છાવણી અને અન્ય આશ્રિત જગ્યાઓ પર પણ તત્કાલ પકડાઈ જવાનું જોખમ તોળાઈ રહ્યું હતું. ગ્લિવાઇસના કેદીઓને ઓસ્ટબાહ્નના ડબ્બાઓમાં ચડાવીને ફર્નવર્લ્ડ તરફ રવાના કરી દેવામાં આવ્યા હતા. એ સમયે રોઝલેવ્સ્કી અને રોમન વિલનર નામનો તેનો એક મિત્ર ટ્રેઇનમાંથી કૂદી પડ્યા હતા! નાસી જવા માટે ડબ્બાની છતમાં મૂકેલી નબળી હવાબારીમાંથી કૂદી જવાની રીત એ સમયે લોકપ્રિય રીતોમાંની એક હતી! પરંતુ આ રીતે નાસી જવાનો પ્રયત્ન કરનારામાંથી ઘણા કેદીઓ ટ્રેનની છત પર ફરજ બજાવતા સૈનિકોની ગોળીનો શિકાર બની જતા! ભાગતી વેળાએ વિલનર પણ ઘવાયો હતો. તેમ છતાં તે આગળ મુસાફરી કરવામાં અને તેના મિત્ર રોઝલેવ્સ્કી સાથે મોરેવિયન સરહદના ઊંચાઈ પર વસેલા શાંત ગામોમાં થઈને છટકી શકવામાં સફળ રહો હતો. પરંત આગળ જતાં બંનેને એકાદ ગામડામાંથી પકડી લેવામાં આવ્યા હતા, અને તેમને ટ્રોપાઉની ગેસ્ટાપો ઑફિસે લઈ જવામાં આવેલા.